《龙隐岩》
宋代·李师中

春波饱微绿，斗柄涵虚明。
方舟贯岩腹，鹅鹳相酬鸣。
仰窥穹窿顶，宛转百怪呈。
仅余鳞甲碎，不见头角狞。
下闯清冷渊，演迤万顷澄。
但同鱼鸟参，勿遣蛟龙惊。
抉苔抚奇篆，倚棹看题名。
三将标殊勋，自与山不倾。
谁与赘小筑，政恐山灵嗔。
南洞更幽绝，仙佛令峥嵘。
太虚可为室，岂复资栾楹。
乳泉助茗盌，中有冰雪清。
何须骖鸾去，此即白玉京。
鼎来不速客，抱琴忽逢迎。
爱此无弦曲。岩溜同一声。
为君洗尘耳，唤我诗魂醒。
祗恐白衣至，好句亡由成。

作者简介：李师中（1013-1078）字诚之，楚丘（今山东曹县）人，徙居郓（今山东郓城），宋代词人。《宋史》、《东都事略》有传。著有《珠溪诗集》，词存《菩萨蛮》一首。